หุ้นสหรัฐปิดนิวไฮ,น้ำมันบวก,ทองพุ่งแรง
หุ้นดาวโจนส์ปิดพุ่ง 257.86 จุด ต้อนรับ"ไบเดน"นั่งประธานาธิบดีสหรัฐอย่างเป็นทางการ ด้านราคาน้ำมันเพิ่มขึ้น 26เซนต์ ขณะที่ทองคำบวกแรง 26.30 ดอลลาร์
21 ม.ค. 2564

ดัชนีเฉลี่ยอุตสาหกรรมดาวโจนส์ปิดที่ 31,188.38 จุด เพิ่มขึ้น 257.86 จุด หรือ +0.83% ขณะที่ดัชนี เอสแอนด์พี 500 ปิดที่ 3,851.85 จุด เพิ่มขึ้น 52.94 จุด หรือ +1.39% และดัชนี แนสแดค ปิดที่ 13,457.25 จุด เพิ่มขึ้น 260.07 จุด หรือ +1.97%
ดัชนีดาวโจนส์ตลาดหุ้นนิวยอร์กปิดพุ่งขึ้นทำนิวไฮเมื่อวันที่ 20 ม.ค. หลังจากนายโจ ไบเดน เข้าพิธีสาบานตนรับตำแหน่งประธานาธิบดีสหรัฐคนที่ 46 อย่างเป็นทางการ ซึ่งทำให้นักลงทุนมีความหวังว่าคณะรัฐบาลชุดใหม่จะเร่งออกมาตรการกระตุ้นเศรษฐกิจเพื่อช่วยเหลือประชาชนที่ได้รับผลกระทบจากการแพร่ระบาดของไวรัสโควิด-19
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนกุมภาพันธ์ เพิ่มขึ้น 26 เซนต์ ปิดที่ 53.24 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนมีนาคม เพิ่มขึ้น 18 เซนต์ ปิดที่ 56.08 ดอลลาร์ต่อบาร์เรล
ราคาทองคำตลาดโคเม็กซ์ งวดส่งมอบเดือนกุมภาพันธ์ เพิ่มขึ้น 26.30 ดอลลาร์ ปิดที่ 1,866.50 ดอลลาร์ต่อออนซ์